Talous- ja sosiaalikomitean lausunto aiheesta "Ehdotus: Euroopan parlamentin ja neuvoston asetus kansainvälisten tilinpäätössuositusten soveltamisesta"



Virallinen lehti nro C 260 , 17/09/2001 s. 0086 - 0089



Talous- ja sosiaalikomitean lausunto aiheesta "Ehdotus: Euroopan parlamentin ja neuvoston asetus kansainvälisten tilinpäätössuositusten soveltamisesta" (2001/C 260/15) Neuvosto päätti 16. maaliskuuta 2001 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 27. kesäkuuta 2001. Esittelijä oli Harry Byrne. Talous- ja sosiaalikomitea hyväksyi 11. ja 12. heinäkuuta 2001 pitämässään 383. täysistunnossa (heinäkuun 11. päivän kokouksessa) seuraavan lausunnon. Äänestyksessä annettiin 97 ääntä puolesta ja 1 vastaan. 1. Tiivistelmä komission asiakirjasta 1.1. Lissabonissa 23. ja 24. maaliskuuta 2000 kokoontunut Eurooppa-neuvosto asetti komission laatiman rahoituspalvelujen toimintasuunnitelman(1) täytäntöönpanon määräajaksi vuoden 2005. Käsillä oleva asetusehdotus on tärkeä osa toimintasuunnitelmaa. 1.2. Ehdotetun asetuksen tarkoituksena on varmistaa, että Euroopan unionin julkisesti noteeratut yhtiöt alkavat vuoteen 2005 mennessä soveltaa hyväksyttyjä kansainvälisiä tilinpäätössuosituksia (International Accounting Standards, IAS). Asetus koskee kaikkia 7000:a EU:ssa julkisesti noteerattua yhtiötä. 1.3. Toteutettavien järjestelyiden avulla varmistetaan myös Euroopan unionin osallistuminen kansainvälisten tilinpäätössuositusten laatimiseen ja kehittämiseen tulevaisuudessa. 1.4. Pääasialliset syyt nykykäytännön muuttamiseen ovat lähinnä strategisia ja liittyvät pikemminkin liiketoimintaan ja -talouteen kuin kirjanpidon teknisiin kysymyksiin. Niihin kuuluvat markkinoitavuus, rajatylittävät sulautumat ja yritysostot, vuoropuhelu osakkaiden kanssa ja rahoituksen hankkiminen. 1.5. Komissio toteaa, että seitsemässä jäsenvaltiossa (Belgiassa, Italiassa, Itävallassa, Luxemburgissa, Ranskassa, Saksassa ja Suomessa) julkisesti noteeratuille yhtiöille on jo nimenomaisesti annettu mahdollisuus laatia konsolidoidut tilinpäätöksensä IAS-suositusten mukaisesti. 2. Yksityiskohtaiset ehdotukset 2.1. Perusvaatimus Kaikkien säännellyillä markkinoilla julkisesti noteerattujen Euroopan unionin yhtiöiden ja listautumista valmistelevien yhtiöiden on viimeistään vuodesta 2005 lähtien laadittava konsolidoidut tilinpäätöksensä hyväksyttyjen kansainvälisten tilinpäätössuositusten (IAS) mukaisesti (4 artikla). Hyväksytyillä kansainvälisillä tilinpäätössuosituksilla tarkoitetaan suosituksia, jotka on hyväksytty sovellettaviksi Euroopan unionissa asetusehdotuksessa esitettyä menettelyä noudattaen (6 artikla). 2.2. Jäsenvaltioiden toimintamahdollisuudet (5 artikla) Jäsenvaltiot voivat - vaatia tai sallia, että asetuksen 4 artiklassa tarkoitetut yhtiöt noudattavat hyväksyttyjä IAS-suosituksia vuotuista tilinpäätöstä laatiessaan(2) - vaatia tai sallia, että noteeraamattomat yhtiöt noudattavat hyväksyttyjä IAS-suosituksia - vaatia, että hyväksyttyjä IAS-suosituksia noudatetaan pankki- ja vakuutustoiminnan kaltaisilla tärkeillä aloilla yhdenmukaisesti riippumatta siitä, onko kyse julkisesti noteeratuista yhtiöistä. 2.3. Hyväksymisjärjestelmä 2.3.1. Hyväksymisjärjestelmä on ehdotetun asetuksen keskeinen elementti. Jotta voidaan varmistaa, ettei IAS-suosituksissa ole epäkohtia, joiden vuoksi ne eivät soveltuisi noudatettaviksi EU:ssa, kaikki suositukset on hyväksyttävä sääntely- ja asiantuntijatasolla tapahtuvaa menettelyä noudattaen. 2.3.2. Sääntelytasolla toimiva tilinpäätöskysymysten sääntelykomitea koostuu jäsenvaltioiden edustajista. Komitea antaa lausuntoja siitä, tuleeko kyseinen IAS-suositus hyväksyä ja mistä päivämäärästä lähtien unionissa tulee soveltaa hyväksyttyjä suosituksia. 2.3.3. Lisäksi komissio saa asiantuntijatason apua tilinpäätöskysymysten tekniseltä komitealta. Tekninen komitea on neuvoa-antava elin, jolla on tilinpäätössuositusten arvioimiseen tarvittava asiantuntemus ja joka lisäksi on jatkuvasti yhteydessä suositusten laatijaan ja seuraa laatimisprosessia. Näin ollen komitea voi vaikuttaa suositusten kehittämiseen ja varmistaa, että uusia suosituksia koskevat päätökset tehdään ajoissa. 2.3.4. Komission on tarkoitus hyväksyä kaikki ehdotetun asetuksen liitteessä luetellut IAS-suositukset ja niitä koskevat tulkinnat edellä esitettyä hyväksymismenettelyä noudattaen viimeistään 31. joulukuuta 2002. 2.4. Tilinpäätösdirektiivien asema 2.4.1. Euroopan unionin nykyiset tilinpäätösdirektiivit pidetään voimassa, ja kaikkien yhtiöiden on edelleen noudatettava niitä. IAS-suositusten soveltaminen on ainoastaan lisävaatimus, joka koskee kaikkia julkisesti noteerattuja yhtiöitä. 2.4.2. Komissio on jo käynnistänyt lainsäädäntäprosessin neljännen(3) ja seitsemännen(4) tilinpäätösdirektiivin muuttamiseksi puuttuakseen niihin muutamiin säännöksiin, jotka eivät ole yhteensopivia IAS-suositusten kanssa. 3. Yleisiä huomiota 3.1. Talous- ja sosiaalikomitea tukee voimakkaasti ehdotetun asetuksen tavoitetta luoda julkisesti noteerattujen yhtiöiden tilinpäätösten laadinnalle yhtenäinen unioninlaajuinen perusta. Tavoite on keskeinen osa rahoituspalveluiden yhtenäismarkkinoiden loppuunsaattamiseen tähtäävää ohjelmaa. 3.2. Komitea toteaa nyt tehdyn valinnan olevan erittäin tärkeä, sillä se vaikuttanee kaiken EU:ssa harjoitettavan tilinpäätösraportoinnin suuntaan pitkällä aikavälillä. Näin ollen komitea katsoo, että kaikkien asianosaisten, niin sijoittajien kuin työntekijöidenkin, edut on otettava huomioon. 3.3. Komitea myöntää, että vaihtoehtoisia mahdollisuuksia sovitun tavoitteen saavuttamiseksi on erittäin vähän. Ainoa käytännön vaihtoehto ovat Yhdysvalloissa sovellettavat yleiset tilinpäätösstandardit (US GAAP(5)). Yhdysvalloissa sovellettavien tilinpäätösvaatimusten hyväksyminen maailmanlaajuisiksi standardeiksi on EU:n kannalta kuitenkin täysin epätarkoituksenmukaista, sillä unionin etuja ei esimerkiksi otettaisi lainkaan huomioon standardeja kehitettäessä. 3.4. Näin ollen komitea pitää IAS-suosituksia ainoina tilinpäätösperiaatteina, joilla on riittävän laaja kansainvälinen hyväksyntä, jotta niiden pohjalta voitaisiin tehdä menestyksekästä maailmanlaajuista yhteistyötä tilinpäätösstandardien kehittämiseksi. 3.5. Taloutensa koon ja merkityksen vuoksi EU:sta tulee ehdotetun asetuksen myötä kantava voima (äskettäin uudistetun ja vahvistetun) IASB:n(6) kansainvälisten tukijoiden joukossa. Tämä takaa sen, että unionin edut ovat erittäin vahvasti etusijalla IAS-suosituksia kehitettäessä, vaikka EU ei osallistukaan suoraan IASB:n toimintaan. Lisäksi IASB:ssä on viisi eurooppalaista jäsentä. 3.6. Komitea on tietoinen siitä, että noin 300 Euroopan unionin yhtiötä noudattaa US GAAP -standardeja. Tämä ei niinkään johdu siitä, että niitä sisänsä pidettäisiin muita standardeja parempina, vaan siitä, että niiden noudattaminen on nykyään edellytys Yhdysvaltain rahoitustarkastusviranomaisen SEC:n (US Securities and Exchange Commission) listoille pääsemiselle ja näin ollen listautumiselle. 3.6.1. Komitea katsoo, että EU:n valitsema tie merkitsee voimakasta tukea IASB:n pyrkimyksille saada SEC hyväksymään IAS:n mukaiset tilinpäätökset ilman, että ne on mukautettava vastaamaan US GAAP -standardeja. Komitea kuitenkin myöntää, että tavoite tuskin toteutuu vuoteen 2005 mennessä. Vastaavasti Yhdysvaltain yhtiöt saisivat mahdollisuuden listautua EU:ssa US GAAP:n mukaisten tilinpäätöstensä perusteella. 3.7. Komitean mielestä paras tapa turvata kaikkien osapuolten edut pitkällä aikavälillä olisi loppujen lopuksi IAS:n ja US GAAP:n lähentäminen. On syytä huomauttaa, että vaikka Yhdysvallat pitää kiinni US GAAP -standardeista, se on täysimääräisesti edustettuna IASB:ssä. 3.8. Komitea on komission kanssa yhtä mieltä siitä, että ehdotettu asetus ei edistä ainoastaan Euroopan pääoma- ja rahoituspalvelumarkkinoiden yhdentymistä vaan myös Euroopan unionin julkisesti noteerattuihin yhtiöihin suunnattuja ulkomaisia investointeja. 3.9. Komitea kannattaa IAS-suositusten soveltamista, mutta pitää myös perusteilla olevaa hyväksymisjärjestelmää tervetulleena. Järjestelmän avulla varmistetaan, ettei julkaistuja suosituksia oteta unionissa käyttöön, mikäli ne ovat epätarkoituksenmukaisia. 3.9.1. IAS-suositukset eivät siis koske EU:ta automaattisesti vaan vasta sen jälkeen, kun ne on hyväksytty säädettyä hyväksymismenettelyä noudattaen. Tilinpäätöskysymysten sääntelykomitealla, jonka puheenjohtajana toimii komission edustaja ja joka koostuu jäsenvaltioiden edustajista, on menettelyssä ratkaiseva rooli. 3.9.2. Lisäksi suositusten yksityiskohtaista teknistä arviointia varten perustetaan ehdotetun asetuksen johdantokappaleessa 8 määritelty tilinpäätöskysymysten tekninen komitea. 3.9.3. Komission pyynnöstä tätä tehtävää hoitaa ja sen rahoituksesta vastaa yksityisen sektorin neuvoa-antava asiantuntijaryhmä EFRAG (European Financial Reporting Advisory Group(7)). Koska kyse on yksityisestä elimestä, EFRAGin antamat suositukset eivät sido komissiota. Komissio laatii suosituksista ja omista arvioistaan yksityiskohtaisen selonteon, jonka se esittää tilinpäätöskysymysten sääntelykomitealle päätöksentekoa varten. 3.9.4. Kyseinen elin ei ainoastaan toimi hyväksymisjärjestelmän tukena vaan antaa EU:lle myös mahdollisuuden seurata tulevien tilinpäätössuositusten kehittämistä ja osallistua kehitystyöhön. 3.9.5. Komitea tukee voimakkaasti komission suunnitelmaa, jonka mukaan kukin IAS-suositus joko hyväksytään tai hylätään kokonaisuudessaan. Suositusten hyväksyminen osittain tai muutettuna aiheuttaisi suurta sekaannusta ja veisi pohjan keskeiseltä päätökseltä soveltaa kansainvälisiä tilinpäätössuosituksia. 3.10. Komitea suosittaa, että jäsenvaltiot artiklan 5 mukaisia vaihtoehtoja harkitessaan kiinnittävät huomiota siihen, millaisia vaikutuksia eri vaihtoehdoilla voi olla a) kyseisten yhtiöiden verotukseen ja b) yritysten työntekijöiden saatavilla olevan yrityskohtaisen tiedon määrään. 3.11. Komitean mielestä pienten ja keskisuurten yritysten tarpeiden huomioon ottaminen on erittäin tärkeää, ja se paneekin tyytyväisenä merkille, että pk-yritykset ovat edustettuina EFRAGissa. 3.12. Koska pitkän aikavälin kehitys todennäköisesti johtaa siihen, että kaikki tilinpäätökset laaditaan EU:ssa IAS-suositusten mukaisesti, komitea ehdottaa, että IASB:tä kehotetaan jo nyt aloittamaan sellaisen standardin tai standardiston kehittäminen, joka soveltuu nykyistä paremmin pk-yritysten käyttöön. Näitä standardeja täydennettäisiin julkisesti noteerattujen yhtiöiden tilinpäätösraportointia koskevilla lisävaatimuksilla. Koska joistakin pk-yrityksistä tulee tulevaisuudessa noteerattuja yhtiöitä, tällainen järjestelmä tekisi siirtymän niille melko vaivattomaksi. 3.13. IAS-suositusten käyttöönotolta menee pohja, mikäli suositusten hylkääminen ei jää äärimmäiseksi poikkeustapaukseksi. TSK toivoo, että EU:n asiantuntijoiden osallistuminen suositusten laadintaan ja IASB:n tietoisuus EU:n tuen jatkumisen merkityksestä takaavat sen, että suosituksia hylätään erittäin harvoin, jos koskaan. 3.14. Komitea korostaa, että komission on varmistettava, että kaikki IAS-suositukset ja niitä koskevat tulkinnat ovat saatavilla kaikilla yhteisön kielillä. 3.15. Komitea tietää pankki- ja vakuutusalan toimijoiden olevan tietyiltä osin huolissaan mahdollisuudesta, että tulevilla IAS-suosituksilla otetaan käyttöön täyteen käypään arvoon arvostaminen rahoitusinstrumenttien osalta. Komitea tietää niin ikään, että komissio tarkastelee asiaa parhaillaan. Lisäksi kysymykseen sovelletaan tavanomaisia kuulemismenettelyjä, joita käytetään uusia tilinpäätösstandardeja kehitettäessä. Komitea uskoo, että asiassa päästään tyydyttävään ratkaisuun. 3.16. Komitea huomauttaa, että ehdotetun asetuksen 2 artiklan mukaan on mahdollista soveltaa myös "muita vastaavia tilinpäätössuosituksia". Komitea olettaa komission tarkoittavan, että tätä säännöstä sovelletaan väliaikaisesti, kunnes asianmukainen IAS-suositus on käytettävissä. Näin ollen 2 artikla olisi komitean mielestä selvyyden vuoksi muotoiltava uudestaan. 3.17. Jotta komission ehdottamat julkisesti noteerattujen yhtiöiden tilinpäätösraportointia koskevat vaatimukset vastaisivat tarkoitustaan, niiden käyttöönottoa on tuettava toimin, joilla varmistetaan niiden noudattaminen. Komitea ehdottaa, että yhtiöiden tilintarkastajien olisi tilintarkastuskertomuksessaan ilmoitettava, onko tilinpäätös laadittu IAS-suositusten mukaisesti. Jos näin ei ole, jäsenvaltioiden viranomaisilla olisi oltava oikeus vaatia yhtiötä julkaisemaan tilinpäätöksensä uudestaan asianmukaisessa muodossa. 3.18. Komitea panee merkille, että asetuksen toimivuutta tarkastellaan viimeistään 1. heinäkuuta 2007, ja ottaa aikanaan mielellään kantaa tarkastelun tuloksiin. Komitean mielestä on erityisen tärkeää tarkastella hyväksymisjärjestelmän toimintaa, jotta voidaan varmistaa IAS-suositusten tehokas soveltaminen EU:ssa. 4. Päätelmät 4.1. Komitea tukee voimakkaasti ehdotetun asetuksen tavoitteita ja katsoo, että IAS-suositusten käyttöönotto on käytännössä ainoa vaihtoehto tavoitteiden saavuttamiseksi. 4.2. Komitea kannattaa niin ikään voimakkaasti hyväksymisjärjestelmän luomista. Järjestelmä muodostaa IAS-suositusten käytön oikeudellisen perustan ja tarjoaa menetelmän suositusten tarkoituksenmukaisuuden vahvistamiseksi. Komitean mielestä EU:n osallistuminen kaikkien uusien IAS-suositusten kehittämiseen alusta lähtien on paras tapa suojata Euroopan unionin edut. 4.3. Komitea korostaa tarvetta ottaa jo ennakolta huomioon pk-yritysten ja muiden sellaisten talousyksiköiden tarpeet, joita ehdotettu asetus ei koske suoraan. Tällä tavoin tilinpäätösten laadinnalle voidaan muodostaa todellinen yhteinen unioninlaajuinen perusta, joka on yhtenäismarkkinoiden olennainen elementti. 4.4. Komitean mielestä uusilla ehdotuksilla ei saa olla kielteistä vaikutusta muihin keskeisiin vaatimuksiin, jotka koskevat esimerkiksi verotusta ja työntekijöiden saatavilla olevaa tietoa. 4.5. Komitea korostaa toistamiseen, että kaikkien IAS-suositusten ja niitä koskevien tulkintojen on ehdottomasti oltava saatavilla kaikilla yhteisön kielillä. 4.6. Komitea kiinnittää huomiota siihen, että on toteutettava toimenpiteitä, joilla voidaan varmistaa uusien tilinpäätösraportointivaatimusten täysimääräinen noudattaminen. 4.7. Lopuksi komitea ehdottaa, että EU käyttää vaikutusvaltaansa ja kannustaa IASB:tä aloittamaan vuoropuhelun Yhdysvaltain vastaavien elinten kanssa tien tasoittamiseksi yhteisen kansainvälisen tilinpäätösraportointijärjestelmän luomiselle. Bryssel 11. heinäkuuta 2001. Talous- ja sosiaalikomitean puheenjohtaja Göke Frerichs (1) KOM(1999) 232 lopull., 11.5.1999. (2) Esimerkiksi itse holdingyhtiön tilinpäätös verrattuna konsernin konsolidoituun tilinpäätökseen. (3) 78/660/ETY, EYVL L 222, 14.8.1978, s. 11. (4) 83/349/ETY, EYVL L 193, 18.7.1983, s. 1. (5) Generally Accepted Accounting Principles. (6) International Accounting Standards Board (kansainvälinen tilinpäätösstandardilautakunta), ennen International Accounting Standards Committee (kansainvälinen tilinpäätösstandardikomitea). (7) EFRAG koostuu seuraavien järjestöjen edustajista: Euroopan vakuutuskomitea CEA (European Insurance Committee); Euroopan pk-yritysten kirjanpitäjien ja tilintarkastajien liitto EFAA (European Federation of Accountants and Auditors for SMEs); Euroopan pankkiyhdistysten liitto EFB (European Banking Federation); Euroopan rahoitusanalyytikkojärjestöjen liitto EFFAS (European Federation of Financial Analysts Societes); Euroopan säästöpankkiryhmä ESBG (European Savings Bank Group); Euroopan kirjanpitäjien liitto FEA (Federation of European Accountants); Euroopan pörssiliitto FESE (Federation of European Stock Exchanges); Euroopan osuuspankkiryhmä GEBC (European Group of Co-operative Banks); EY:n teollisuuden ja työnantajien keskusjärjestö UNICE (Union of Industrial and Employers' Confederations of Europe); Euroopan käsiteollisuuden sekä pienten ja keskisuurten yritysten liitto UEAPME (European Association of Craft and Small and Medium-sized Enterprises).